Det Gyldne Skind
Det Gyldne Skind er i græsk mytologi skindet af den magiske vædder, som Frixos og Helle flygtede på til Kolchis ved Sortehavet; skindet var målet for argonauternes togt, som Jason ledede.
Bag myten ligger måske en primitiv metode til udvinding af guld i de lilleasiatiske floder, som er beskrevet af den græske historiker Herodot: Guldet, der førtes med strømmen fra åbne årer, blev opsamlet i den fedtede uld på fåreskind, som blev lagt ud i floden, hvorefter guldet kunne bankes ud af det gyldne skind.